Skrifað undir samning um lagningu ljósleiðarans Í dag var skrifað undir samning milli Hvalfjarðarsveitar og Þjótanda ehf um lagningu ljósleiðara um sveitarfélagið . Verkfræðistofan Efla yfirfór tilboðin sem bárust og reyndust þau öll uppfylla skilyrði og skilmála sem sett voru fram í útboðinu . Við opnun tilboða fyrir um mánuði síðan reyndist Þjótandi ehf vera lægstbjóðandi í verkið . Hafist verður handa við lagningu og blástur ljósleiðarans í næstu viku en verkinu á að vera lokið 15. júní á næsta ári . Að sögn Laufeyjar Jóhannsdóttur sveitarstjóra var tilboð í lagningu og blástur ljósleiðarans upp á 197 milljónir króna og efniskaup þar að auki fyrir 75 milljónir . Heildarkostnaður við að tengja alla bæi í sveitarfélaginu , þar sem föst búseta er , verður því 272 milljónir króna . „ Þetta bætir búsetuskilyrði hér gríðarlega . Raunar svo mikið að hægt er að bera saman dag og nótt í því sambandi , “ segir Laufey sveitarstjóri í samtali við Skessuhorn . Hún segir að þrátt fyrir að Hvalfjarðarsveit sé vel í stakk búin til að ráðast í svo kostnaðarsama framkvæmd , sé það hennar skoðun að ríkið verði að koma að því að styðja við landsbyggðina til að landsmenn allir eigi sama kost á að búa við viðunandi búsetuskilyrði í fjarskiptamálum .